
                                            R E F E R A T

privind conferirea unei identităţii culturale a Timişoarei 

prin asumarea conceptul 

                                     Timişoara - oraş deschis al artelor (Open Art City)
 În societatea de astăzi numărul din ce în ce mai scăzut al spectatorilor în sălile de spectacol impune găsirea unei soluţii alternative pentru apropierea omului de actul cultural şi valorile culturale. Conferirea unei identităţi culturale a Timişoarei prin asumarea conceptului „Timişoara– Oraş Deschis al Artelor (Open Art City)”, se doreşte a fi o astfel de alternativă. Asimilarea unei astfel de identităţi culturale ar permite integrarea Timişoarei în rândul reţelei oraşelor de artă iar actorii culturali, care vor acţiona sub acest concept vor avea mai multe posibilităţi, inclusiv de accesare a fondurilor externe, finanţările suplimentare ajutând la diversificarea şi îmbunătăţirea actului cultural. Cu o identitate culturală bine definită şi unitară, Timişoara are şansa vizibilităţii şi afirmării pe harta culturală europeană. Din reţeaua oraşelor care şi-au asumat acest concept fac parte: Barcelona, Belgrad, Berlin, Budapesta, Philadelphia, Florenţa, Kiev, Londra,  Paris, Palermo, Praga, Sofia etc.
Ideea şi conceptul „Timişoara– Oraş Deschis al Artelor (Open Art City)” nu sunt noi, ele fiind lansate în dezbatere publică în urmă cu un an de zile, de către domnul Petru Ilieşu şi Fundaţia „Timişoara 89”. Lor le-a aparţinut iniţiativa, la care municipalitatea timişoreană a aderat. Ideea a fost extinsă, astfel încât, în momentul de faţă, conceptul a întrunit susţinerea a numeroşilor actori culturali locali care şi-au exprimat în scris adeziunea la declararea „Timişoara – Oraş Deschis al Artelor (Open Art City)”: Fundaţia Timişoara 89, Teatrul Naţional de Stat “Mihai Eminescu”, Uniunea Artiştilor Plastici, Facultatea de Arte, Fundaţia Interart Triade, Fundaţia Saltimbanc, Centrul Cultural Francez, Centrul Cultural German, Asociaţia Sunet Ambianţă, Asociaţia Ariergarda, Asociaţia Proiectul Rastko România, Asociaţia Cineclub CFR Timişoara, Fundaţia Rubin, Fundaţia Artmedia.  Lista rămâne deschisă pentru toţi cei care doresc să adere la acest proiect. Fiecare dintre aceşti actori culturali desfăşoară anual manifestări cu tradiţie şi de un înalt caracter cultural care dau faimă Timişoarei. 
Personalizarea oraşului la nivel cultural se poate realiza prin asumarea unei identităţi în care actul artistic nu se desfăşoară ca un simplu eveniment ci devine un program susţinut continuu şi prezentat comunităţii printr-o largă deschidere. În acest fel dimensiunea culturală devine unică, un brand care promovează imaginea oraşului şi favorizează interesul de participare. 
Studiile internaţionale recente au dovedit că în întreaga lume cultura este unul dintre pilonii principali ai regenerării urbane. Zone diverse ale oraşelor care sunt văduvite din punct de vedere social, cultural, economic pot renaşte aplicând politici culturale propice. Se ştie că prin artă, prin aspectul ei dezinteresat şi generator de bucurie şi energii pozitive, orice exprimare artistică de anvergură face faimos locul în care se întâmplă. Cultura şi libertăţile culturale sunt factori importanţi ai dezvoltării durabile, ai creşterii calităţii vieţii şi reprezintă un element esenţial al dezvoltării umane.
Anual, în Timişoara se desfăşoară peste 60 de manifestări culturale de prestigiu, sub egida unor instituţii şi organizaţii culturale de marcă, spectrul cultural variind între Festivalul Internaţional Timişoara Muzicală, Festivalul Dramaturgiei Româneşti, Zilele Muzicale George Enescu, Zilele muzicii sacre, Sărbătoarea Muzicii – Fete de la Musique, Promovarea turismului cultural informatizat, Festivalul Inimilor, Ruga Timişoarei, Salonul anual de artă plastică a artiştilor amatori, Proiectul Banatterra, prima enciclopedie virtuală a Banatului, Săptămâna cafenelelor – Cafekultour, Festivalul Underground Timişoara, Concertul anual de la Peştera Româneşti, Festivalul de Blues, Timişoara Jazz Festival, Festivalul Internaţional de Artă Rroma – IRAF, stradART, Festivalul de artă video – muzică experimentală Simultan, Festivalul Tm Base, Ziua Timişoarei, Timişoara – Mica Vienă, Concursul Internaţional de Flaut, Festivalul PLAI, Festivalul de film documentar DocumFest, Târgul de carte Gaudeamus, calendarul evenimentelor UAP, Arta în Stradă, editarea Revistei Orizont, calendarul de manifestări ale Fundaţiei Triade, a Asociaţiei culturale Artmedia etc.
Multe dintre ele au deja tradiţie (Timişoara Muzicală, a 34-a ediţie, Festivalul Inimilor, înscris în calendarul de evenimente UNESCO, Sărbătoarea Muzicii – Fete de la Musique, festival sărbătorit în toată lumea  etc.), fiind generatoare de turism cultural. Conturarea unei agende compacte care să reunească sub brandul „Timişoara– Oraş Deschis al Artelor (Open Art City)” acţiuni culturale de tradiţie şi a altora noi, însă calitative ar spori atractivitatea culturală şi turistică a Timişoarei.
Se ştie că, turismul cultural reprezintă un fenomen care s-a dezvoltat extrem de mult în ultimele decade şi a fost identificat ca fiind un produs extrem de lucrativ în cadrul industriei turistice şi de marketing al oraşelor. Organizaţiile culturale, comunităţile locale au îmbrăţişat acest fenomen caracterizat ca fiind şi un potenţial factor economic. 
Prin conceptul „Timişoara oraş deschis al artelor (Open Art City)” se încearcă susţinerea şi sprijinirea iniţiativelor din spectrul culturii şi artelor, iar împletirea lor cu turismul promovează Timişoara şi ajută la dezvoltarea zonei de vest a României.
Timişoara prin actorii culturali locali generează în fiecare an acţiuni culturale care se încadrează în această direcţie. Ceea ce lipseşte acestor proiecte este o identitate culturală comună care le poate oferi coerenţă şi un plus de eficienţă a rezultatelor. De aceea, propunem conferirea identităţii culturale „Timişoara - oraş deschis al artelor (Open Art City)”.                                                                                                            
Alăturat anexăm toate documentele depuse pentru susţinerea proiectului de hotărâre de consiliu. 

